**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 04.12.2022, ora 08.00 – 05.12.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 05.12.2022, ora 07.00**

**RÂURI**

**Debitele au fost în general staționare**, exceptând râurile din bazinele hidrografice: Vişeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera, Cerna, cursul Ialomiței și cursurile superioare ale Oltului și Prutului, unde au fost în uşoară scădere și cursul mijlociu și inferior al Siretului, unde au fost în creștere datorită propagării.

Creșteri ușoare de niveluri și debite s-au înregistrat pe unele râuri mici din bazinele Crișului Negru și Crișului Alb datorită precipitațiilor slabe cantitativ căzute în interval.

Debitele se situează în general la valori sub mediile multianuale lunare, cu coeficienți moduli cuprinși între 30-80% din normalele lunare, mai mari (în jurul și peste normalele lunare) pe râurile din bazinele hidrografice: Vișeu, Târnave, bazinul superior al Mureșului și tot cursul acestuia, Suceava, Moldova, Trotuș (exceptând Tazlăul), bazinul superior și mijlociu al Bistriței (afluent al Siretului) și mai mici (sub 30% din mediile multianuale lunare) pe râurile din bazinele hidrografice: Râmnicu Sărat, Bârlad, bazinul superior al Tazlăului, pe unii afluenți din bazinul Prutului și din bazinul superior al Argeșului şi pe cursul inferior al Bistriței.

Formațiunile de gheață (gheață la mal) prezente pe unele râuri din bazinul superior al Bistriței au fost în diminuare, restrângere și eliminare.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în general staționare**, exceptând râurile din bazinele hidrografice: Vişeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera și Cerna, unde vor fi în uşoară scădere.

Sunt posibile ușoare creșteri de niveluri și debite pe unele râuri mici din sudul și estul țării datorită precipitațiilor slabe cantitativ prognozate.

Formațiunile de gheață vor fi în diminuare, restrângere și eliminare.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 04-05.12.2022 **a fost în scădere, având valoarea de** **4600 m3/s**, sub media multianuală a lunii **decembrie (5200 m3/s).**

În aval de Porţile de Fier debitele au fost în scădere pe sectorul Gruia-Vadu Oii, staționare pe sectorul Brăila-Galați și în creștere pe sectorul Isaccea-Tulcea.

**Debitul la intrarea în ţară** (secţiunea Baziaş) **va fi** **în scădere (4300 m3/s).**

În aval de Porțile de Fier debitele vor fi în scădere.

**ALIMENTĂRI CU APĂ**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a mun. București:

-r. Argeș - Ac. Zăvoiul Orbului: 11 mc/s;

-r. Dâmbovița: ac. Văcărești: 2.5 mc/s;

-CA2: 2.5 mc/s;

-Der. Mircea Vodă: 1.2 mc/s.

**A.B.A. Prut-Bârlad**

**Județul Botoșani:**

Se menține situația de restricții în alimentarea cu apă pentru piscicultură la folosința:

-S.C. Pirania S.R.L. Botoșani - pepiniera piscicolă Havârna, prin reducerea debitelor la sursa r. Bașeu - ac. Cal Alb corespunzător treptei a III-a de restricții.

Se menține Planul de restricții în alimentarea cu apă - treapta a III-a, pentru A.N.I.F.-Filiala Teritorială Moldova Nord-U.A. Botoșani-Sistemul de irigații Movileni-Havârna, sursa ac. Cal Alb - r. Bașeu.

**Județul Iași:**

Se menține situația de restricții în alimentarea cu apă pentru piscicultură la folosințele:

-S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin încetarea livrării apei din sursa r. Miletin - ac. Hălceni.

-SC ACVACOM SRL Iași prin reducerea debitelor la sursa r. Gurguiata – ac. Plopi corespunzător treptei III de aplicare a restricțiilor;

-SC MIHPES SRL Iași prin reducerea debitelor la sursa r. Valea Oii – ac. Sârca corespunzător treptei III de aplicare a restricțiilor.

Se menține situația de restricții în alimentarea cu apă pentru piscicultură prin reducerea debitului la sursa r. Ezăreni - ac. Ezăreni, corespunzător treptei III, începând cu data de 01.09.2022, pentru Stațiunea de Cercetare Dezvoltare pentru Acvacultură și Ecologie Acvatică Horpaz.

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

-treapta III - pentru S.C. AQUAVAS S.A. VASLUI – Sucursala Vaslui din acumularea Solești;

-treapta III - ANIF Filiala Teritorială de Îmbunătățiri Funciare Vaslui-Amenajare de irigații Mânjești, sursa acumularea Mânjești.

**A.B.A. Crişuri**

Debitul râului Barcău în secțiunea Nușfalău este 1.034 mc/s.

Debitul râului Crișul Alb în secțiunea Crișcior este 2,56 mc/s.

**2.** **Situaţia meteorologică în intervalul 04.12.2022, ora 08.00 –05.12.2022, ora 06.00**

**În ţară** vremea s-a menținut mai rece decât în mod obișnuit în timpul zilei în regiunile extracarpatice, unde nebulozitatea a persistat, și local s-au semnalat precipitații slabe -burniță sau ploaie, iar în Moldova au fost precipitații mixte și pe alocuri s-a depus polei. În restul țării valorile termice diurne s-au situat peste cele specifice perioadei, cerul a fost temporar noros și pe arii restrânse a plouat slab. Vântul a suflat slab și moderat, cu intensificări în sudul Banatului și în zona montană înaltă, cu rafale în general de 55...75 km/h, iar la intensitate mai mică și în zona costieră. Stratul de zăpadă s-a menținut la munte și măsura aseară la ora 20, *pe platformele stațiilor meteorologice*, până la 44 cm în

Munții Călimani. Temperaturile maxime s-au încadrat între -2 grade la Darabani și 12 grade la Ștei și Gurahonț, iar la ora 6 erau valori termice cuprinse între -3 grade la Târgu Secuiesc, Cotnari și Darabani și 8 grade la Lugoj. Local în Transilvania și pe alocuri în restul țării s-a format ceață.

**Observaţie:** în intervalul de diagnoză au fost în vigoare 16 atenționări pentru fenomene meteorologice periculoase imediate, emise după cum urmează: 7 de către SRPV Cluj-Napoca, câte 4 de către SRPV Sibiu și SRPV Timișoara și 1 de către SRPV Bacău.

**La Bucureşti** vremea s-a menținut închisă și temporat a burnițat, iar vântul a suflat slab până la moderat. Temperatura maximă a fost de 3 grade la Afumați și Băneasa și 4 grade la Filaret, iar la ora 6 erau 1 grad la Afumați și Băneasa și 2 grade la Filaret.

**3. Prognoza meteorologică în intervalul 05.12.2022, ora 08.00–06.12.2022, ora 8.00**

**În ţară** valorile termice vor fi mai ridicate decât cele specifice perioadei în regiunile intracarpatice și în jurul celor normale în rest, exceptând nord-estul țării unde vremea va fi relativ rece. Înnorările vor fi mai persistente în sud și în est, unde local vor fi ploi slabe sau burniță, iar în celelalte regiuni cerul va fi temporar noros și va ploua pe arii restrânse, cu precădere în nord-vest. În Moldova trecător vor fi și precipitații mixte, iar la munte local mai ales ninsori și lapoviță și vor mai fi condiții de polei. Vântul va sufla slab și moderat, cu intensificări în zona montană și pe spații mici în rest. Temperaturile maxime se vor încadra între -1 grad în nordul Moldovei și 12 grade în dealurile din Banat și Crișana, iar cele minime vor fi cuprinse între -3 și 6 grade. Pe arii restrânse va fi ceață.

**La Bucureşti** vremea se va menține închisă și temporar va ploua slab. Vântul va sufla slab și moderat. Temperatura aerului nu va avea variații importante pe parcursul intervalului; astfel, maxima va fi de 4...5 grade (apropiată de cea specifică datei), iar cea minimă de 2...4 grade (mai ridicată decât în mod normal). Vor fi condiții de ceață, cu o probabilitate mai mare spre sfârșitul intervalului.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

***IV. ALTE EVENIMENTE***

**Monitorizare Lac Tăul Mare (aflat în administrarea UAT Roșia Montană, jud. Alba) – situația din data de 04.12.2022:**

-la ora 10:00: nivel sub NNR cu 396 cm;

-la ora 19:00: nivel sub NNR cu 396 cm;

-nu au intervenit modificări în ceea ce priveşte siguranța barajului.

Direcția Comunicare